Sophie Hæstorp Andersen (S), 2003-05-06:
Vi lægger vægt på, at alle mennesker i Danmark på trods af forskellig opfattelse og baggrund føler ansvar for hinanden, at alle oplever et fællesskab baseret på en række grundlæggende værdier.
Socialdemokraterne arbejder for et samfund, hvor antidemokratiske, autoritære eller kvindeundertrykkende holdninger ikke får lov til at brede sig, og derfor vil vi gerne takke Det Radikale Venstre og SF for det forslag, der behandles her i dag, om at gøre en ekstra indsats for at sikre og forbedre udenlandske kvinders rettigheder.
Vi kunne godt have været medforslagsstillere på forslaget her i dag, hvis ellers vi havde fået tilbud om det.
Vi har også hørt regeringen og Venstre fortælle om, at der sker meget, men vi mener også, at det er godt, at der er nogle, der sætter fokus på, at der måske er en ekstra indsats.
For det danske samfund bygger på en holdning om ligeværd mellem mennesker, og det er Socialdemokraternes holdning, at voldsramte kvinder i Danmark skal beskyttes og hjælpes, uanset hvilken etnisk baggrund de måtte have.
Der er brug for en stærk støtte og opbakning til kvinder, der ønsker at bryde ud af et voldeligt ægteskab, og derfor var den tidligere SR-regering med til at vedtage en lov, der skulle sikre voldsramte kvinders ret til fortsat, midlertidig eller permanent opholdstilladelse i Danmark, hvis de brød med en voldelig ægtemand.
I praksis har loven dog, som det påpeges i bemærkningerne til det her forslag, vist sig at blive brugt meget lidt.
for fortsat tildeling af opholdstilladelse, at der har været vold i parforholdet.
Dette betyder i praksis, at kun en ud af tre kvinder får lov til at blive i Danmark efter et brudt ægteskab med en herboende voldelig ægtemand. Konsekvenserne for en udenlandsk kvinde, der f.eks. bryder ud af et ægteskab med en voldelig dansk ægtemand, er altså ikke kun fysisk og psykisk skade, hvilket jo er slemt nok i sig selv, men også direkte at blive sendt hjem til et hjemland måske uden sine børn og uden muligheder for at skabe sig et nyt liv.
Ser man det i sammenhæng med, at regeringen sidste år forlængede antallet af år, hvor en udlænding kun kan opnå midlertidig opholdstilladelse, fra 3 til 7, så stilles disse kvinder altså endnu værre end tidligere.
Det kan Socialdemokraterne ikke acceptere, og derfor støtter vi de initiativer, som De Radikale og SF foreslår her i dag.
Vi mener dog også, at det forslag, som var med i behandlingen af det sidste forslag, vi netop har behandlet her i dag, B 125, om, at en dansk mand, der f.eks. op til flere gange har hentet en kone i udlandet for herefter at lade sig skille fra hende, inden de 7 år er gået, hvor kvinden jo ellers ville opnå ret til midlertidig opholdstilladelse alene, ikke fremover skal kunne få familiesammenføring med en ny tredje, fjerde eller femte kone, ville have været et rigtig godt initiativ at tage på det her område og have med her, for vi synes, det er et godt initiativ, som vi meget gerne vil støtte, og hører også, at ministeren er positivt stillet over for det.
Vi ville se velvilligt på, at man måske inkorporerede det i det her forslag, og det vil vi også gerne være med til at debattere under den videre udvalgsbehandling.
Vi kan støtte forslaget, som det ligger her og nu.